Az asszonyok fékezték meg a két verekedő piaci árust, akik régóta haragban voltak egymással.

A Nagyatádi Járási Ügyészség gyorsított eljárásban bíróság elé állított egy verekedő piaci árust.

A vádlott használt cikkeket árult a piacon heti két alkalommal, aki mellett a sértett is használt holmik árusításával foglalkozott. A vádlott a vele egy faluban lakó sértettel rossz viszonyban volt, rendszeresen sértegették és fenyegették egymást.

2019. januárjának közepén a vádlott és a sértett szóváltása odáig fajult, hogy a vádlott egy 80 cm hosszú porszívócsővel a sértettre támadt, többször meg is ütötte. A sértett a vádlott támadását kezével igyekezett hárítani, majd védekezésképp egy ékszíjjal ütött vissza.

A verekedésnek a vádlott élettársa és a sértett házastársa vetett véget, amikor a férfiak közé álltak, így akadályozva meg a további bántalmazást.

A Nagyatádi Járási Ügyészség indítványával egyezően a bíróság a büntetlen előéletű vádlottat garázdaság vétsége miatt egy évre próbára bocsátotta, az eszközként használt porszívócsövet elkobozta.